Genadedood: 'Siekte skend nie waardigheid' | Netwerk24
'n Hofuitspraak verlede jaar het vrywillige genadedood gewettig, maar net vir dié wat ad hoc-aansoeke by die hof kan indien.
Dit gee nóg voorstanders nóg teenstanders daarvan regsekerheid, voer Cause for Justice (CFJ) aan in die aansoek wat hy gister ingedien het om toegelaat te word as vriend van die hof in die appèlverhoor.
Die minister van justisie, van korrektiewe dienste en van gesondheid, asook die nasionale vervolgingsgesag (NVG) en die Raad op Gesondheidsberoepe van Suid-Afrika (RGBSA) appelleer teen regter Hans Fabricius se uitspraak verlede jaar in die Noord-Gautengse hooggeregshof in Pretoria.
Fabricius het beslis dat adv. Robin Stransham-Ford (65), 'n kankerlyer, 'n dokter kon vra om sy lewe met 'n dodelike middel te beëindig.
Die appèlhof sal moet beslis of die Grondwet voorsiening maak vir die reg om met die hulp van 'n derde party (in dié geval 'n dokter) te sterf.
"Volgens ons gee die Grondwet niemand die reg om te sterf nie en beslis nie met die hulp van 'n derde party nie," sê die CFJ in 'n verklaring.
Dié niewinsgewende menseregte-organisasie voer onder meer aan dat siekte of fisieke gestremdheid nie 'n mens se waardigheid verminder nie.
"Elke mens hoop om nie te ly as deel van die lewenservaring nie, maar lyding is dikwels 'n inherente deel van die lewe.
"Die staat moet 'n lewe met waardigheid verseker eerder as dood om waardigheid te behou," sê die CFJ. – Rochélle Human